

VLADA REPUBLIKE HRVATSKE

Zagreb, 5. siječnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predlagatelj:** Ministarstvo gospodarstva i održivog razvoja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog Odluke o proglašenju projekta „Rekonstrukcija

postrojenja Impol-TLM d.o.o. povećanjem kapaciteta

 proizvodnje aluminijskih proizvoda izgradnjom nove ljevaonice

aluminijskih blokova“ strateškim investicijskim projektom

Republike Hrvatske

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 14. Zakona o strateškim investicijskim projektima Republike Hrvatske (Narodne novine, broj 29/18 i 114/18), Vlada Republike Hrvatske je na sjednici održanoj \_\_\_\_\_\_\_\_\_ 2022. donijela

**O D L U K U**

**O PROGLAŠENJU PROJEKTA „REKONSTRUKCIJA POSTROJENJA IMPOL-TLM D.O.O. POVEĆANJEM KAPACITETA PROIZVODNJE ALUMINIJSKIH PROIZVODA IZGRADNJOM NOVE LJEVAONICE ALUMINIJSKIH BLOKOVA“ STRATEŠKIM INVESTICIJSKIM PROJEKTOM REPUBLIKE HRVATSKE**

**I.**

Na prijedlog Povjerenstva za procjenu i utvrđivanje prijedloga strateških projekata, projekt pod nazivom „Rekonstrukcija postrojenja Impol-TLM d.o.o. povećanjem kapaciteta proizvodnje aluminijskih proizvoda izgradnjom nove ljevaonice aluminijskih blokova“ (u daljnjem tekstu: 1. faza Projekta) proglašava se strateškim investicijskim projektom Republike Hrvatske.

**II.**

Vrijednost ukupnih troškova 1. faze Projekta procijenjena kroz materijalnu i nematerijalnu imovinu iznosi 182.869.955,00 kuna.

**III.**

Investitor je Impol-TLM d.o.o. Šibenik, OIB: 92847338730 (u daljnjem tekstu: Investitor).

**IV.**

Projekt (1. faza) je privatni investicijski projekt.

**V.**

Lokacija realizacije projekta je Grad Šibenik, Šibensko-kninska županija.

**VI.**

Predmet 1. faze Projekta je izgradnja nove ljevaonice u Impolu-TLM u svrhu lijevanja aluminijskih blokova koji će biti namijenjeni vlastitim potrebama tople valjaonice.

Koristi od ulaganja u novu ljevaonicu su smanjenje ovisnosti o vanjskim izvorima nabave blokova koji se trenutno kupuju na tržištu zbog premalih kapaciteta ljevaonica, povećana dodana vrijednost, povećavanje kvalitete proizvoda, smanjenje potrošnje vode.

Izgradnjom postrojenja za pročišćavanje dimnih plinova i postrojenja za pročišćavanje otpadne tehnološke vode smanjit će se opterećenje okoliša, sva oprema će biti u skladu sa BAT (najboljim dostupnim tehnikama) čime se povećava energetska iskorištenost, smanjuje opterećenje okoliša i pruža maksimalna sigurnost za zaposlenike.

Također, predviđeno je dodatno zapošljavanje otvaranjem novih radnih mjesta.

**VII.**

1. faza Projekta ispunjava uvjete propisane Zakonom o strateškim investicijskim

projektima Republike Hrvatske, zbog sljedećih činjenica:

* u skladu je s važećim prostornim planovima
* ima procijenjenu vrijednost veću od 75.000.000,00 kuna
* smanjeno je opterećenje na okoliš u odnosu na trenutnu situaciju
* povećana je energetska iskorištenost
* stvaraju se uvjeti za zapošljavanje većeg broja ljudi.

**VIII.**

Za realizaciju 1. faze Projekta potrebno je provesti sljedeće osnovne postupke i radnje:

* Izdavanje posebnih uvjeta za izdavanje lokacijske dozvole za izgradnju nove ljevaonice
* Izdavanje lokacijske dozvole
* Izdavanje građevinske dozvole
* Parcelacija i formiranje čestice prema lokacijskoj i građevinskoj dozvoli

* Izdavanje uporabne dozvole za novu ljevaonicu
* Izdavanje okolišne dozvole za Impol-TLM d.o.o.

Cjeloviti pregled upravnih i drugih postupaka i radnji potrebnih za pripremu i provedbu 1. faze Projekta (hodogram aktivnosti) obuhvaća:

* Postupak utvrđivanja posebnih uvjeta i uvjeta priključenja, sukladno Zakonu o prostornom uređenju (Narodne novine, broj 153/13, 65/17, 114/18, 39/19, 98/19)

Nositelj obveze: Projektant i Ministarstvo prostornoga uređenja, graditeljstva i državne imovine

Predvidivi rok: 30 dana od urednog zahtjeva

* Postupak ishođenja lokacijske dozvole, sukladno Zakonu o prostornom uređenju (Narodne novine, broj 153/13, 65/17, 114/18, 39/19, 98/19)

Nositelj obveze: investitor i Ministarstvo prostornoga uređenja, graditeljstva i državne imovine

Predvidivi rok: 30 dana od urednog zahtjeva

* Potvrda parcelacijskog elaborata, sukladno Zakonu o prostornom uređenju (Narodne novine, broj 153/13, 65/17, 114/18, 39/19, 98/19)

Nositelj obveze: ovlašteni geodet i Ministarstvo prostornoga uređenja, graditeljstva i državne imovine i Katastarski ured u Šibeniku

Predvidivi rok: 30 dana od urednog zahtjeva

* Postupak ishođenja građevinske dozvole, sukladno Zakonu o gradnji (Narodne novine, broj 153/13, 20/17, 39/19, 125/19)

Nositelj obveze: Investitor i Ministarstvo prostornoga uređenja, graditeljstva i državne imovine

Predvidivi rok: 70 dana od urednog zahtjeva

* Formiranje građevne čestice u katastarskom operatu

Nositelj obveze: Investitor (kada ima riješen pravni interes) i Katastarski ured u Šibeniku

* Postupak ishođenja uporabne dozvole, sukladno Zakonu o gradnji (Narodne novine, broj 153/13, 20/17, 39/19, 125/19)

Nositelj obveze: Investitor i Ministarstvo prostornoga uređenja, graditeljstva i državne imovine

Predvidivi rok:60 dana od urednog zahtjeva.

* Postupak razmatranja uvjeta okolišne dozvole

Nositelj obveze: Investitor i Ministarstvo gospodarstva i održivog razvoja (Uprava za procjenu utjecaja na okoliš i održivo gospodarenje otpadom).

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije 1. faze Projekta, provest će se sukladno propisima Republike Hrvatske.

**IX.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

**Predsjednik**

**mr. sc. Andrej Plenković**

**OBRAZLOŽENJE**

Sukladno Zakonu o strateškim investicijskim projektima Republike Hrvatske („Narodne novine“ br. 29/18 i 114/18, u daljnjem tekstu: Zakon), Investitor Impol-TLM d.o.o. Šibenik, podnio je prijavu za proglašenje projekta pod nazivom „Rekonstrukcija postrojenja Impol-TLM d.o.o. povećanjem kapaciteta proizvodnje aluminijskih proizvoda izgradnjom nove ljevaonice aluminijskih blokova“ (u daljnjem tekstu: 1. faza Projekta) strateškim investicijskim projektom Republike Hrvatske.

Povjerenstvo za procjenu i utvrđivanje prijedloga strateških projekata (u daljnjem tekstu: Povjerenstvo) na sjednici održanoj 24. kolovoza 2020. godine ocijenilo je da predloženi Projekt udovoljava propisanim kriterijima Zakona. Na temelju prijedloga Povjerenstva, Ministarstvo gospodarstva i održivog razvoja je 24. kolovoza 2020. godine donijelo Odluku o uvrštenju Projekta na Listu strateških projekata te Odluku o imenovanju g. Roberta Blažinovića, načelnika Sektora u Ministarstvu gospodarstva i održivog razvoja, voditeljem Operativne skupine za pripremu i provedbu 1. faze Projekta (u daljnjem tekstu: Operativna skupina).

Operativna skupina je obavljanju svoje zakonom propisane zadaće pristupila na način da su u prvom koraku identificirani ključni preduvjeti za pripremu i provedbu 1. faze Projekta, koje je trebalo prethodno riješiti, te je izradila cjeloviti pregled upravnih i drugih postupaka i radnji potrebnih za pripremu i provedbu 1. faze Projekta (hodogram aktivnosti) kao i elemente prijedloga Odluke Vlade Republike Hrvatske o proglašenju 1. faze Projekta strateškim investicijskim projektom Republike Hrvatske.

Predmet 1. faze Projekta je izgradnja nove ljevaonice u Impolu-TLM u svrhu lijevanja aluminijskih blokova koji će biti namijenjeni vlastitim potrebama tople valjaonice. Očekivane koristi su: smanjenje ovisnosti o vanjskim izvorima nabave blokova koji se trenutno kupuju na tržištu zbog premalih kapaciteta ljevaonica, povećana dodana vrijednost, povećavanje kvalitete proizvoda, smanjenje potrošnje vode.

Također, predviđeno je postrojenje za pročišćavanje dimnih plinova i za pročišćavanje otpadne tehnološke vode, te je predviđeno dodatno zapošljavanje.

Planirano ulaganje u 1. fazu Projekta (od ukupno četiri) je 182.869.955,00 kuna.

Voditelj Operativne skupine za pripremu i provedbu 1. faze Projekta g. Robert Blažinović, načelnik Sektora u Ministarstvu gospodarstva i održivog razvoja, dostavio je Povjerenstvu za procjenu i utvrđivanje prijedloga strateških projekata, Prijedlog za pokretanje postupka donošenja Odluke Vlade Republike Hrvatske o proglašenju Projekta strateškim investicijskim projektom Republike Hrvatske, sukladno čl.13. st.2. Zakona.

Povjerenstvo je na sjednici održanoj 5. srpnja 2021. godine prihvatilo Prijedlog za pokretanje postupka donošenja Odluke Vlade Republike Hrvatske o proglašenju Projekta strateškim investicijskim projektom Republike Hrvatske.

Sukladno članku 13. Zakona, dana 4. studenog 2021.g. sklopljen je Sporazum o pripremi i provedbi strateškog projekta između Investitora i Ministarstva gospodarstva i održivog razvoja zastupanog po ministru dr.sc. Tomislavu Ćoriću, temeljem prethodne suglasnosti Državnog odvjetništva Republike Hrvatske i Ministarstva vanjskih i europskih poslova.

Sporazum stupa na snagu danom stupanja na snagu Odluke Vlade Republike Hrvatske o proglašenju projekta „Rekonstrukcija postrojenja Impol-TLM d.o.o. povećanjem kapaciteta proizvodnje aluminijskih proizvoda izgradnjom nove ljevaonice aluminijskih blokova“ strateškim investicijskim projektom Republike Hrvatske.

U skladu s naprijed navedenim, sukladno članku 14. Zakona, na prijedlog Povjerenstva, Vlada Republike Hrvatske donosi Odluku o proglašenju projekta pod nazivom „Rekonstrukcija postrojenja Impol-TLM d.o.o. povećanjem kapaciteta proizvodnje aluminijskih proizvoda izgradnjom nove ljevaonice aluminijskih blokova“ strateškim investicijskim projektom Republike Hrvatske.